OBH 2415/2003.
Az állampolgári jogok országgyűlési biztosa általános helyettesének jelentése
Ügyintéző: dr. Hajas Barnabás
Az eljárás megindulása
A panaszos az Igazságügyi Minisztériumba előterjesztett, de hatásköri szabályok miatt az Országgyűlési Biztos Hivatalába áttett panasza szerint útlevélkérelmének a BM Központi Adatfeldolgozó, Nyilvántartó és Választási Hivatal Központi Okmányirodája Útlevél osztálya 30 napon belül nem tett eleget.
A megállapított tényállás
A panaszos – családjával együtt – útlevélkérelmet terjesztett elő, melyre 30 napon belül nem kapott választ. A beadvány szerint az eljáró hatóság telefonon tájékoztatta arról, hogy az ügyintézési határidőt 30 nappal meghosszabbították. A panaszos beadványában előadja továbbá, hogy a „szekszárdi rendőrségen bevádolták”, feltehetően „nagyértékű csalás” miatt. Tekintettel arra, hogy a beadványban leírt eset alapján felmerült a jogállamiság elvéből levezethető jogbiztonság követelménye (Alkotmány 2.§ /1/ bekezdés) sérelmének, illetve közvetlen veszélyének gyanúja az ügyben vizsgálatot rendeltem el. Annak eredményes befejezése érdekében tájékoztatást kértem a BM Központi Adatfeldolgozó, Nyilvántartó és Választási Hivatal vezetőjétől.
Érintett alkotmányos jogok
•	A jogállamiság elvéből levezethető jogbiztonság követelménye (Alkotmány 2.§ (1) bekezdés)
A vizsgálat megállapításai
A panaszos beadványából és a BM Központi Adatfeldolgozó, Nyilvántartó és Választási Hivatal vezetőjének megkeresésemre adott válaszából megállapítottam, hogy a panaszos 2003. január 29-én útlevél iránti igényt terjesztett elő az illetékes polgármesteri hivatalnál, amely 2003. február 5-én került regisztrálásra a Központi Hivatalnál. Az útlevélhatóság a kérelem ellenőrzésekor megállapította, hogy a Tolna megyei Rendőr-főkapitányság büntetőeljárást kezdeményezett panaszos ellen. A panaszos útlevélhez való jogosultságának vizsgálata során az útlevélhatóság 2003. március 3-án kelt levelében megkereste a Tolna megyei Rendőr-főkapitányság Vizsgálati Osztályát, és tájékoztatást kért a panaszos büntető ügyéről. Az útlevélhatóság a fenti megkereséssel egyidejűleg értesítette a panaszost, hogy az ügyintézési határidőt az államigazgatási eljárás általános szabályairól szóló 1957. évi IV. törvény 15. § (5) bekezdésére hivatkozva meghosszabbította. 
Az útlevélhatóság 2003. április 2. napján kelt határozatában a panaszos útlevéligényét elutasította. A határozat indokolásában kifejtette, hogy a panaszos ellen a Büntető Törvénykönyv (a továbbiakban: Btk.) 319. § (1) bekezdésébe ütköző és a (39 bekezdés b) pontja szerint minősülő bűntett és más bűncselekmény miatt büntetőeljárás folyik, melynek büntetési tétele 1-5 évig terjedő szabadságvesztés, ezért külföldre utazásról szóló 1998. évi XII. törvény (továbbiakban: Útlevéltv.) 16. § (1) bekezdése a) pontja értelmében a panaszos a büntetőeljárás jogerős befejezéséig nem utazhat külföldre.
A BM Központi Adatfeldolgozó, Nyilvántartó és Választási Hivatal vezetőjétől kapott tájékoztatás szerint a panaszos a kérelmét elutasító határozat ellen nem élt fellebbezéssel. Az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (1) bekezdése értelmében „az országgyűlési biztoshoz bárki fordulhat, ha megítélése szerint valamely hatóság eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket – ide nem értve a közigazgatási határozat bírósági felülvizsgálatát – már kimerítette, illetve jogorvoslati lehetőség nincs számára biztosítva”. A panaszos a számára kedvezőtlen határozatot nem fellebbezte meg, ezért a további vizsgálatot mellőzöm.
Vizsgálatom során – egyébként tekintettel arra, hogy az útlevélhatóság az Útlevéltv. és az Áe. előírásainak megfelelően járt el, – alkotmányos joggal összefüggő visszásságot nem tártam fel, így országgyűlési biztosi intézkedésre nem volt szükség.
Budapest, 2003. november 24.
Takács Albert